b"\n_START_ARTICLE_\nSant Guim de Freixenet\n_START_SECTION_\nGeografia f\xc3\xadsica\n_START_PARAGRAPH_\nEl territori municipal \xc3\xa9s prou elevat, en el context de l'Altipl\xc3\xa0, arribant-se a assolir l'altitud m\xc3\xa0xima al Tossal del Magre (781 m). El clima \xc3\xa9s transicional entre el tipus Mediterrani Continental Sec i el tipus Mediterrani Continental sub-humit (segons criteris termopluviom\xc3\xa8trics), on la Temperatura mitjana anual es troba entre 12\xc2\xbaC i 13\xc2\xbaC, i la Precipitaci\xc3\xb3 mitjana anual es troba entre 500 i 550 mm. Les estacions plujoses s\xc3\xb3n primavera i tardor, i les m\xc3\xa9s seques s\xc3\xb3n  hivern i estiu. A nivell t\xc3\xa8rmic, els hivern tendeixen a ser freds a molt freds (mitjanes de 3\xc2\xbaC), i els estius calorosos (amb mitjanes de 22 a 24\xc2\xbaC), notant-se una elevada amplitud t\xc3\xa8rmica anual.\n_START_SECTION_\nHist\xc3\xb2ria: El paper moneda de Pineda de Segarra\n_START_PARAGRAPH_\nLa zona de la Segarra va ser l'escenari d'activitats militars al temps del Front de Lleida. El dia 5 d\xe2\x80\x99abril del 1938 els avions de les forces expedicion\xc3\xa0ries feixistes que donaven suport a la insurrecci\xc3\xb3 del general Franco varen bombardejar l'estaci\xc3\xb3 de tren de Sant Guim de Freixenet. El bombardeig de l'estaci\xc3\xb3 va tindre lloc probablement per intentar deturar el tren hospital n\xc2\xba 20 del govern republic\xc3\xa0. _NEWLINE_Aleshores Sant Guim es deia Pineda de Segarra. Durant aquells anys dif\xc3\xadcils l'ajuntament de Pineda de Segarra va editar paper moneda. Aquesta pr\xc3\xa0ctica va ser el resultat de la iniciativa d'alguns ajuntaments i comerciants de la comarca per generar liquiditat. Els bitllets i vals havien d'estar garantits amb un dip\xc3\xb2sit equivalent al valor editat en una entitat banc\xc3\xa0ria o caixa d\xe2\x80\x99estalvis."